ประกาศกรมสวัสดิการและคุ้มครองแรงงาน

เรื่อง หลักสูตรการทดสอบลูกจ้างที่ทำงานประดาน้ำ

โดยที่กฎกระทรวงกำหนดมาตรฐานในการบริหาร จัดการ และดำเนินการด้านความปลอดภัย

อาชีวอนามัย และสภาพแวดล้อมในการทำงานเกี่ยวกับงานประดาน้ำ พ.ศ. ๒๕๖๓ กำหนดให้ลูกจ้าง

ซึ่งนายจ้างจะให้ทำงานประดาน้ำต้องมีความรู้ความสามารถและประสบการณ์ในงานประดาน้ำโดยต้อง

ผ่านการทดสอบตามหลักสูตรที่เป็นไปตามมาตรฐานสากลหรือหน่วยงานของรัฐรับรอง หรือหลักสูตร

ที่อธิบดีประกาศกำหนด

อาศัยอำนาจตามความในข้อ ๕ (๓) แห่งกฎกระทรวงกำหนดมาตรฐานในการบริหาร จัดการและดำเนินการด้านความปลอดภัย อาชีวอนามัย และสภาพแวดล้อมในการทำงานเกี่ยวกับงานประดาน้ำ

พ.ศ. ๒๕๖๓ อธิบดีกรมสวัสดิการและคุ้มครองแรงงาน จึงออกประกาศไว้ ดังต่อไปนี้

ข้อ ๑ ประกาศนี้ให้ใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษา

เป็นต้นไป

ข้อ ๒ นายจ้างจะให้ลูกจ้างไปทำงานประดาน้ำ ลูกจ้างนั้นต้องมีความรู้ความสามารถและประสบการณ์ในงานประดาน้ำซึ่งอย่างน้อยต้องผ่านการทดสอบหลักสูตรการดำน้ำด้วยอากาศ

ในทะเลเปิด (Openwater SCUBA Diver Course) หรือเทียบเท่า
 กรณีให้ลูกจ้างไปทำงานประดาน้ำในลักษณะงานเชิงพาณิชย์ หรืองานเฉพาะ เช่น งานตัดงานเชื่อม งานซ่อมบำรุง ตัดแปลง แก้ไขต่าง ๆ ใต้น้ำ เป็นต้น ลูกจ้างต้องมีเอกสารแสดงว่าผ่านการอบรมลักษณะงานนั้น ๆ เช่น หลักสูตรทักษะการดำน้ำเชิงพาณิชย์ (Commercial Diving Skill) หรือหลักสูตรการฝึกยกระดับฝีมือ สาขาอาชีพช่างอุตสาหการ กลุ่มอาชีพช่างเชื่อม สาขาการเชื่อมและตัดโลหะใต้น้ำด้วยไฟฟ้า (Underwater Metal Arc Cutting and Welding) จากกรมพัฒนาฝีมือแรงงาน หรือผ่านหลักสูตรการอบรมงานในลักษณะคล้ายคลึงกันจากหน่วยงานของรัฐ หรือหน่วยงานของภาคเอกชนที่ได้รับการรับรองจากหน่วยงานของรัฐ

ข้อ ๓ นายจ้างจะให้ลูกจ้างทำงานประดาน้ำเพื่อให้บริการด้านสันทนาการและการกีฬา

อย่างน้อยลูกจ้างต้องผ่านการทดสอบหลักสูตร ดังนี้

(๑) ทำงานในหน้าที่หัวหน้านักประดาน้ำต้องผ่านการทดสอบหลักสูตรผู้ควบคุมการดำน้ำ

(Dive master course)

(๒) ทำงานในหน้าที่ครูผู้ฝึกสอนดำน้ำต้องผ่านการทดสอบหลักสูตรผู้ฝึกสอนดำน้ำ

(Instructor course)

ข้อ ๔ หลักสูตรการทดสอบสำหรับลูกจ้างที่ต้องทำงานประดาน้ำตามข้อ ๒ และข้อ ๓ ต้องกำหนดโดยหน่วยงานของรัฐ หรือสมาคมดำน้ำแห่งประเทศไทย ยอมรับหรือให้การรับรอง แล้วแต่กรณี

และสามารถแสดงบัตรหรือเอกสารหลักฐานว่าผ่านการทดสอบต่อพนักงานตรวจความลอดภัยได้

ข้อ ๕ นายจ้างที่จะให้ลูกจ้างไปทำงานประดาน้ำตามข้อ ๒ และข้อ ๓ ต้องมีประสบการณ์การดำน้ำที่มีผลการจดบันทึกที่สามารถแสดงต่อพนักงานตรวจความปลอดภัยได้

กรณีที่ลูกจ้างไม่มีผลการจดบันทึกหรือไม่ได้มีการดำน้ำในรอบหนึ่งปีที่ผ่านมา นายจ้างต้องจัดให้ลูกจ้างมีการอบรมและทบทวนในหลักสูตรตามข้อ ๒ และข้อ ๓ แล้วแต่กรณี

ข้อ ๖ นายจ้างต้องไม่อนุญาตให้ลูกจ้างลงไปทำงานประดาน้ำ เว้นแต่ได้ดำเนินการตามเงื่อนไข

ในข้อ ๒ ข้อ ๓ ข้อ ๔ และข้อ ๕

 ประกาศ ณ วันที่ ๓๐ กันยายน พ.ศ. ๒๕๖๔

 อภิญญา สุจริตตานันท์

 อธิบดีกรมสวัสดิการและคุ้มครองแรงงาน